贈楊景平
作者：晁補之
朝代：宋

paragraphs: 君不見華陰楊君漢孔子，君生其後無乃似。
平居恐懼西北隅，力行發憤尚不媿。
君今鳴櫓下長淮，眼明清曉三楚開。
揚州行矣勿濡滯，江南細雨收黄梅。
我今正是鳥折翼，肺病三年廣文直。
昔時黄帽榜舟人，却向西湖當不識。
寄聲關子老漁樵，小山桂樹不須招。
乘槎東海未敢必，欲去天台觀石橋。